Predkladacia správa

	Správu o činnosti Slovenskej akadémie vied za rok 2002 vypracovalo predsedníctvo akadémie na základe ustanovenia § 12 ods.15 zákona č. 133/2002 Z.z. o Slovenskej akadémii vied a schválil snem akadémie. Podľa uvedeného zákona, ministrovi školstva Slovenskej republiky výročnú správu o činnosti akadémie za predchádzajúci rok predkladá predseda akadémie. Minister školstva SR podľa uznesenia vlády SR č. 03018 zo dňa 11. 4. 2001 bod B.1. predkladá na rokovanie vlády SR výročnú správu o činnosti SAV zameranú na plnenie vecnej orientácie výskumu SAV.
	Slovenská akadémia vied opiera svoju činnosť o šesť pilierov, ku ktorým patrí excelentný výskum, aplikácia výsledkov, vzdelávanie, medzinárodná spolupráca, vedecký servis a popularizácia vedy a techniky. Podrobné zhodnotenie výskumu SAV je hlavným obsahom výročnej správy. Vzostupný trend kvality výskumu v roku 2002 potvrdzuje počet monografií a ohlas prác podľa medzinárodných databáz, ktorý je stabilizovaný, prípadne rastie. Oblasť aplikácie výsledkov výskumu bude treba v ďalších rokoch zvyšovať, nakoľko v ostatných rokoch  z hľadiska tržieb je v saturovanom stave. Dialóg medzi vedou a aplikačnou sférou by mal mať vzostupnú tendenciu a je potrebné zlepšiť motiváciu na podporu nepriamych nástrojov podpory vedy. Počet doktorandov školených v SAV v roku 2002 bol 896 a počet diplomantov 593. 
	Osobitne dobré výsledky priniesol rok 2002 v medzinárodnej spolupráci. Slovensko je aktívne v 5. rámcovom programe a získalo granty v čiastke 27 – 28 mil. EUR, čo je o 10% viac, ako do programu vložilo. Z toho jednu štvrtinu až tretinu a v absolútnom vyjadrení spomedzi rezortov, najväčšiu čiastku cca. 8 mil. EUR získali kolektívy SAV.	

Závery

Rady vlády Slovenskej republiky pre vedu a techniku

zo dňa 22. 5. 2003

k materiálu:   Informácia - Správa o činnosti Slovenskej akadémie vied za rok 2002                                                                                                                             

Rada vlády Slovenskej republiky pre vedu a techniku

•	odporúča vláde SR materiál zobrať na vedomie s nasledujúcou pripomienkou: 

- použiť jednoznačný názov materiálu.